**14. фебруар 2025.**

**Првацима подељена Пажљивкова правила у саобраћају**

Председница Скупштине и Савета за безбедност саобраћаја на територији града Врања, Зорица Јовић и градски већник Ненад Ђорђевић посетили су данас ОШ ,,Бранко Радичевић“, где су првацима поделили „Пажљивкова правила у саобраћају''. Председница је овом приликом подсетила да је ова посета организована у оквиру редовних активности Савета за безбедност саобраћаја на територији града Врања, које се спроводе у сарадњи са Агенцијом за безбедност саобраћаја Републике Србије. ,,На овај начин желимо да најмлађима скренемо пажњу на важност познавања и поштовања саобраћајних прописа, како би били безбедни учесници у саобраћају. Веома је важно да деца усвајају саобраћајна правила на правилан начин од најранијих дана. Са овом праксом ће се наставити и у наредном периоду, јер нам је безбедност деце у саобраћају најважнија “, рекла је Зорица Јовић.

